Byna R1 miljoen in vier maande vir twee administrateurs(Argieffoto ter illustrasie: Maroela Media) Die Demokratiese Alliansie in Gauteng het sy skok uitgespreek dat Emfuleni (Vanderbijlpark) ŉ bedrag van R893 984 in vier maande spandeer het aan die salaris vir twee administrateurs. Dié inligting is onthul deur Lebogang Maile, Gautengse LUR vir samewerkende regering en tradisionele sake toe hy mondelings reageer het op die DA se vrae tydens ŉ virtuele sitting van die provinsiale wetgewer. Volgens Maile is ŉ span van drie administrateurs aangestel om die hoof-administrateur in die Emfuleni- plaaslike munisipaliteit te ondersteun. Kingsol Chabalala, DA-LP, het gesê die Gautengse departement van samewerkende regering en tradisionele sake betaal slegs die salaris van twee administrateurs wat deel is van die provinsiale regering. “Die ander twee administrateurs word deur Emfuleni self betaal. Elke administrateur ontvang sowat R111 748 per maand, wat beteken dat Emfuleni in vier maande R893 984 op twee administrateurs se salarisse spandeer het.” Chabalala sê dit is onaanvaarbaar dat die kontantarm Emfuleni-munisipaliteit steeds “belaglike salarisse aan administrateurs betaal terwyl hulle ŉ ernstige kontantvloeiprobleem ondervind”. “Hierdie munisipaliteit sukkel om sy skuld aan Rand Water en Eskom en sy diensverskaffers te betaal, en tog betaal hulle steeds duisende rand maandeliks aan administrateurs,” het hy bygevoeg. “Diensverskaffing het onder die wakende oog van dié administrateurs in duie gestort en hulle versuim om die munisipaliteit uit sy ernstige finansiële toestand te red.” Die DA doen ŉ beroep op LUR Maile om die werk te hersien wat dié administrateurs in Emfuleni doen om te bepaal of hulle help om die munisipaliteit van sy langtermyn finansiële en diensleweringsprobleme te red. “Ons kan nie sien wat die nut is om ŉ span van vier administrateurs te hê as die munisipaliteit van een uitdaging na ŉ volgende beweeg sonder enige volhoudende oplossing nie.”